Leola alla ilmudes "ex improviso", ootamata üllatades, said sakslased, kui nad tulid mitteharilikku teed: läbi  soode-metsade Pärnu mererannalt, mis talveteil võimalik. (Mõned saksa ratsanikud olid nähtavasti veebruaris Rotala retkel välja uurinud, et siit teatavail tingimusil julgustüki Leola sihis võiks toime panna). Sakslased tulid siis tõesti oota­mata, kuigi mitte täiesti üllatades, sest esimestele kohale­jõudnud saksa ratsameestele on eestlased vastas ja ajavad neid kitsikusse. Ootamata tulid nad eestlastele veel enam sellepärast, et Turaida kolmeaastane rahu lõppes alles esimese mai ümber, niisiis oli see sakslaste  ratsaretk sõna- ja lepingumurdeline sakslaste poolt.